লামডিং–সাব্রুম রেলপথ
লামডিং–সাব্রুম রেলপথ ভারতীয় রেলওয়ের উত্তর-পূর্ব সীমান্ত রেল অঞ্চলের লামডিং রেল বিভাগের অধীনস্থ একটি রেলওয়ে লাইন বা রেলপথ। এটি আসাম রাজ্যের নগাঁও জেলার লামডিং থেকে ত্রিপুরা রাজ্যের পশ্চিম ত্রিপুরা জেলার আগরতলা পর্যন্ত গিয়েছে। এটি একটি ১,৬৭৬ মিলিমিটার (৫ ফুট ৬ ইঞ্চি) ব্রড গেজ ট্র্যাক। আগরতলা থেকে দক্ষিণে উদয়পুর পর্যন্ত যাওয়া ৪৩ কিলোমিটার দীর্ঘ ১,৬৭৬ মিমি (৫ ফুট ৬ ইঞ্চি) ব্রড গেজ ট্র্যাকের লাইনটির কাজ ২০১৬ সালে সমাপ্ত হয় এবং ২৩ জানুয়ারী ২০১৭ সালে এটি কার্যক্রম শুরু করে। বাংলাদেশের সীমান্তবর্তী ফেনী নদীর তীরে সাব্রুমের কাছে পর্যন্ত যাওয়া অবশিষ্ট ৭০ কিলোমিটার দীর্ঘ রেল ট্র্যাক লাইনটির কাজ ২০১৯ সালে সমাপ্ত হয় এবং ৩ অক্টোবর ২০১৯ সালে কার্যক্রম শুরু করে।